[{"text_idx": "#000000", "text": "Rhybudd am ddiffyg chwaraewyr rygbi mewn clybiau bach"}, {"text_idx": "#000001", "text": "Mae clybiau rygbi amatur ar draws Cymru yn rhybuddio bod newidiadau cymdeithasol a demograffig wedi arwain at leihad mawr yn nifer y bechgyn sy'n chwarae rygbi ar o\u0302l gadael ysgol."}, {"text_idx": "#000002", "text": "Mae ffigyrau sydd wedi eu casglu gan BBC Cymru yn dangos bod 30% o glybiau'r ail a thrydydd adran wedi gohirio gemau y tymor hwn oherwydd diffyg chwaraewyr."}, {"text_idx": "#000003", "text": "Nawr mae rhai clybiau'n galw ar Undeb Rygbi Cymru fynd i'r afael a\u0302'r sefyllfa."}, {"text_idx": "#000004", "text": "Dywedodd yr undeb bod nifer o fentrau i hybu'r ge\u0302m ieuenctid ac ail dimau, a bod hyn wedi arwain at gynnydd mawr yn y nifer sy'n chwarae."}, {"text_idx": "#000006", "text": "Ar un wal yn nhy\u0302 clwb Penlan mae llun sy'n destun cryn falchder i'r clwb."}, {"text_idx": "#000007", "text": "Darlun o Liam Williams ifanc, yn we\u0302n o glust i glust yn ei grys gwyrdd ysgolion Cymru. Bellach mae'r asgellwr wedi chwarae i Gymru a'r Llewod."}, {"text_idx": "#000008", "text": "Mae gan y clwb - sydd yn un o ardaloedd mwyaf difreintiedig Abertawe - adran iau llwyddiannus, ond mae'r ti\u0302m cyntaf ar ei ho\u0302l hi eleni ar waelod adran 3A."}, {"text_idx": "#000009", "text": "\"Ni'n stryglan blwyddyn hyn, yn galed, a nid dim ond ni, mae lot o dimau yr un peth a ni, ond ni wir wedi stryglan,\" meddai Elfed Morgan, Cadeirydd Clwb Rygbi Penlan."}, {"text_idx": "#000010", "text": "\"Ni wedi mynd ar y cae gyda 12 dyn tair gwaith."}, {"text_idx": "#000011", "text": "\"Mae bois yn cael eu hanafu wedyn a ni'n gorfod canslo'r gemau a mae Undeb Rygbi Cymru yn penaliso ni wedyn.\""}, {"text_idx": "#000013", "text": "\"Dim ond chwe phwynt oedd 'da ni ond maen nhw wedi mynd a nhw i gyd oddi wrtho ni.\""}, {"text_idx": "#000014", "text": "\"O' ni yma un dydd yn chwarae Swansea Uplands, dim ond 10 dyn oedd gyda ni, ond o' nhw'n fodlon mynd ar y cae. Ond diolch i dduw droies y referee ddim lan!\""}, {"text_idx": "#000015", "text": "Dyw profiad Penlan ddim yn unigryw - dywedodd 30% o dimau'r ail a thrydydd adran eu bod wedi gorfod gohirio gemau oherwydd diffyg chwaraewyr y tymor yma."}, {"text_idx": "#000016", "text": "Dywedodd dros 80% bod timau eraill wedi gorfod gohirio gemau yn eu herbyn nhw oherwydd diffyg chwaraewyr."}, {"text_idx": "#000019", "text": "\"Mae'r clybiau sy'n neud yn oreit, maen nhw i'w gweld bod nhw'n cael popeth, ond clybiau fel ni sy mewn trwbl, s'mo nhw'n helpu ni o gwbl.\""}, {"text_idx": "#000020", "text": "Disgrifiad o\u2019r llun, Yn o\u0302l swyddogion Porth Tywyn mae nifer o fechgyn ifanc yn stopio chwarae ar o\u0302l gadael yr ysgol"}, {"text_idx": "#000021", "text": "Clwb sy'n ymddangos fel eu bod yn mwynhau llwyddiant ar hyn o bryd yw Clwb Rygbi Porth Tywyn."}, {"text_idx": "#000022", "text": "Mae'r ti\u0302m ger Llanelli wedi ennill y bowlen yn Stadiwm Principality, a dyrchafiad i'r ail adran yn ddiweddar."}, {"text_idx": "#000023", "text": "Ond mae ysgrifennydd y clwb yn dweud bod llenwi carfan yn frwydr."}, {"text_idx": "#000024", "text": "\"O'r blaen roedd gan Porth Tywyn ail di\u0302m, ti\u0302m cyntaf, a chwaraewyr sbar oedd eisiau chwarae i'r ddau di\u0302m\", meddai Jonathan Davies."}, {"text_idx": "#000025", "text": "\"Nawr does dim ail di\u0302m da ni, ni'n chwarae ambell i friendly pan da ni'n gallu ond dydyn ni ddim yn y league nawr.\""}, {"text_idx": "#000026", "text": "Jones yn cipio gwobr chwaraewr gorauDim newid i'r rhanbarthau rygbi yn 2019/20"}, {"text_idx": "#000027", "text": "Yn o\u0302l Mr Davies mae sawl rheswm pam ei bod hi'n anodd dal gafael ar fechgyn ifanc ar o\u0302l pasio oedran y ti\u0302m ieuenctid."}, {"text_idx": "#000028", "text": "\"Ni'n colli llawer o chwaraewyr i brifysgol a ma' rhai ddim yn dod no\u0302l, rhai yn mynd bant mas o Gymru i ddysgu a ddim yn dod no\u0302l.\""}, {"text_idx": "#000029", "text": "Ychwanegodd: \"Ni'n colli rhai i be\u0302l-droed - ar adegau ni 'di cael 60 o chwaraewyr mas ar brynhawn Sadwrn... weithiau eraill ni'n stryglo i gael ti\u0302m cyntaf mas.\""}, {"text_idx": "#000031", "text": "Yn o\u0302l Undeb Rygbi Cymru maen nhw'n ymwybodol bod problemau, ac mae rheolau hyblyg wedi eu cyflwyno i sicrhau bod rhagor o gemau'n mynd yn eu blaen."}, {"text_idx": "#000032", "text": "Bydd modd chwarae 10 yn erbyn 10 oes ydy'r ddau di\u0302m yn cytuno i wneud hynny."}, {"text_idx": "#000033", "text": "Yn ogystal, mae mentrau i annog clybiau i redeg timau dan-17 i leddfu'r pontio rhwng timau dan-16 a thimau ieuenctid."}, {"text_idx": "#000034", "text": "Hefyd mae cynllun swyddog sy'n gweithio mewn ysgolion i hybu rygbi ac phontio gyda chlybiau lleol wedi bod yn llwyddiant meddai'r undeb."}, {"text_idx": "#000035", "text": "\"I fod yn onest dwi'n meddwl bod gan Gymru ddyfodol reit ddisglair yng nghymunedau fatha hyn,\" meddai Eon Williams, Swyddog Datblygu Rygbi yn ardal Dolgellau."}, {"text_idx": "#000038", "text": "\"Ac i ddangos beth 'da ni yn neud 'da ni'n mynd yn erbyn timau o lawr yn y de, a mae'r Gwylliaid yn un o'r timau gorau yng Nghymru ar y funud."}, {"text_idx": "#000039", "text": "\"Mae'n dangos mae o'n gweithio a ma'r hub officer programme yn gweithio'n dda iawn yn yr ardal yma hefyd.\""}, {"text_idx": "#000040", "text": "Yn o\u0302l Undeb Rygbi Cymru, ers i'r swyddogion cyntaf cael eu penodi yn 2014, mae nifer y gemau rygbi sy'n cael eu chwarae yn ysgolion a cholegau wedi cynnyddu'n ddramatig."}, {"text_idx": "#000041", "text": "Eu gobaith yw y bydd y chwaraewyr newydd yma yn parhau i chwarae ar o\u0302l gadael yr ysgol, er mwyn sicrhau bod clybiau rygbi yng Nghymru yn gallu ffynnu unwaith eto."}, {"text_idx": "#000042", "text": "Jones yn cipio gwobr chwaraewr gorau22 Mawrth 2019Dim newid i'r rhanbarthau rygbi yn 2019/2020 Mawrth 2019"}, {"text_idx": "#000043", "text": "Jones yn cipio gwobr chwaraewr gorau"}, {"text_idx": "#000044", "text": "Dim newid i'r rhanbarthau rygbi yn 2019/20"}, {"text_idx": "#000045", "text": "Prif StraeonCarchar am oes i ddyn am lofruddio yn Y BermoPublished32 munud yn o\u0302lDiwedd y daith i deulu 2 Sisters wrth i'r ffatri gauPublished5 awr yn o\u0302lDyn wedi marw mewn gwrthdrawiad rhwng car a bwsPublished4 awr yn o\u0302l"}, {"text_idx": "#000046", "text": "Carchar am oes i ddyn am lofruddio yn Y Bermo"}, {"text_idx": "#000048", "text": "Dyn wedi marw mewn gwrthdrawiad rhwng car a bws"}, {"text_idx": "#000055", "text": "Gareth Ward: Yr angerdd a'r aberth tu o\u0302l fy nghoginio"}]